KIRJALLINEN KYSYMYS E-3538/97 komissiolle esittäjä(t): Wilfried Telkämper (V) (12. marraskuuta 1997)

Aihe: Kaakkois-Aasian metsäpalojen vaikutus alkuperäiskansoihin

Äskettäinen katastrofi Indonesiassa ja Malesiassa johti huomattaviin ympäristötuhoihin ja paikallisen väestön vakaviin terveys- ja muihin ongelmiin.

Tietääkö komissio, kuinka moni ihminen joutui kärsimään savusta ja varsinaisista tulipaloista, mitkä alkuperäiskansojen alueet kärsivät vahinkoja, tuhosiko tuli alkuperäiskansojen asutuksia, kuoliko paloissa ihmisiä, ja tarvitsevatko hengissä selvinneet humanitääristä apua?

Tietääkö komissio lisäksi, kuinka paljon luonnonmetsää ja kuinka paljon talousmetsää tuli tuhosi, onko olemassa suunnitelmia metsän uudelleen istuttamiseksi, ja mitä seurauksia metsäpaloista koitui luonnonkansojen maankäyttöoikeuksille?

Onko komissio sitä mieltä, että viime aikoina tapahtuneet suuret metsäpalot ja niiden vaikutukset paikalliseen väestöön ovat sopusoinnussa biologista monimuotoisuutta koskevan sopimuksen määräysten sekä Agenda 21:n periaatteiden kanssa? Voiko komissio laatia yleiskatsauksen niistä Indonesiassa ja Malesiassa sijaitsevista projekteista, joita EU on rahoittanut? Voiko komissio lisäksi osoittaa, mitä vahinkoa metsäpalot ovat aiheuttaneet näille projekteille?

Komission jäsenen Manuel Marínin komission puolesta antama vastaus (19. joulukuuta 1997)

Komissiolla ei ole käytössään riippumatonta tietolähdettä sen määrittelemiseksi, kuinka moni ihminen on joutunut kärsimään savusta ja tulipaloista. Arvioita tästä asiasta tekevät parhaillaan kansalliset viranomaiset ja Yhdistyneiden kansakuntien katastrofitilanteiden määrittelytoimikunta (UNDAC), joka työskentelee parhaillaan Indonesiassa. Tässä vaiheessa ei ole näyttöä siitä, että nämä arviot poikkeaisivat yleisimmistä olettamuksista. EU:n yhteinen metsäpalojen valmiusryhmä (European Union fire response group, EUFREG) tutkii parhaillaan käytettävissä olevia tietoja, ja tulokset esitetään ryhmän toisen vaiheen loppuraportissa, jonka pitäisi olla saatavissa tämän vuoden loppuun mennessä. Komissio toimittaa nämä tiedot arvoisalle parlamentin jäsenelle.

Tulipaloista mahdollisesti kärsimään joutuneiden alkuperäiskansojen alueiden osalta kaukokartoitustietojen erittelyn alustavat tulokset osoittavat, että tulipaloja on ollut eniten asuttujen alueiden lähellä ja ne ovat liittyneet yritysten tai yksittäisten maanviljelijöiden metsänhakkuisiin. Koskematonta metsää on palanut hyvin vähän. Sen vuoksi on todennäköistä, että katastrofi on koskettanut vain hyvin harvoja alkuperäiskansojen asuinalueita. Alkuperäiskansojen yhteisöistä ei ole tullut yhtään varmaa ilmoitusta tulipalojen aiheuttamista kuolemantapauksista. Toisaalta kuivuudesta johtuvista kuolemantapauksista alkaa tulla tietoja erityisesti Irian Jayasta, jossa ei juurikaan ole esiintynyt maa- ja metsäpaloja.

Komissio päätti 7. marraskuuta 1997 myöntää 200 000 ecua Indonesian kuivuudesta ja tulipaloista kärsimään joutuneiden väestöryhmien hyväksi. Tämän päätöksen tarkoitus on hankkia juomavettä 228 000 ihmiselle Jaavan saarella, ja sen toteuttaa Lääkärit ilman rajoja (Médecins sans frontières) -kansalaisjärjestö (Belgia).

Komissiolla ei tällä hetkellä ole luotettavia arvioita siitä, miten suuria eri metsälajeja edustavia alueita on tuhoutunut tämänhetkisissä tulipaloissa. Tulipalojen jälkiä on tutkittu EU:n yhteisen metsäpalojen valmiusryhmän (EUFREG) kaukokartoitustietojen erittelyn avulla hyvin rajoitetulla alueella Etelä-Sumatrassa ja Kalimantanissa. Tämän tutkimuksen perusteella voidaan tehdä luotettavampia arvioita siitä, mitä eri metsälajeja edustavia alueita on tuhoutunut. Euroopan parlamentille ilmoitetaan asiasta.

Biologista monimuotoisuutta koskeva yleissopimus ja erityisesti sen 1, 6, 10 ja 14 artiklat edellyttävät, että sopimuspuolet sopivalla tavalla toteuttavat yleisiä toimia biologisen monimuotoisuuden kestäväksi hyödyntämiseksi ja sille aiheutuvien haittavaikutusten vähentämiseksi. Sopimuspuolten kokouksessa on lisäksi päätetty biologista monimuotoisuutta ja metsiä koskevasta työohjelmasta. Jos metsäpalojen ja kestävän hallinnon menetelmien puutteellisuuden välillä osoittautuu olevan yhteys, voidaan yleissopimuksen velvoitteisiin niiden yleisluonteisuuden vuoksi vedota vain toimien täytäntöönpanon asteen lisäämiseksi ja konkreettisten toimenpiteiden tekemiseksi vastaisuudessa.

Vuodesta 1992 lähtien komissio on osallistunut 107 miljoonalla eculla Indonesian metsien ja biologisen monimuotoisuuden parantamiseen. Komissio lähettää pyydetyn katsauksen yhteisön Indonesiassa rahoittamista hankkeista suoraan arvoisalle parlamentin jäsenelle ja Euroopan parlamentin sihteeristölle.